Shavkat Mirziyoyev Janubiy Koreya bosh vaziri o‘rinbosari Kim Dong Yonni qabul qildi

O‘zbekiston Prezidenti Shavkat Mirziyoyev 13-fevral kuni mamlakatda amaliy tashrif bilan bo‘lib turgan Koreya Respublikasi bosh vaziri o‘rinbosari, strategiya va moliya vaziri, ikki tomonlama hukumatlararo komissiya hamraisi Kim Dong Yonni qabul qildi. Bu haqda Prezident matbuot xizmati xabar berdi.

Davlat rahbari mehmonni samimiy qutlar ekan, mamlakatlar o‘rtasidagi ko‘p qirrali hamkorlik barqaror sur’atlar bilan kengayib, an’anaviy do‘stona aloqalar va strategik sheriklik munosabatlari izchil mustahkamlanib borayotganini chuqur mamnuniyat bilan qayd etdi.
Koreya Respublikasiga 2017-yil noyabr oyida amalga oshirilgan tarixiy tashrif va uning yakunlari bo‘yicha erishilgan kelishuvlar O‘zbekiston – Janubiy Koreya o‘zaro manfaatli hamkorligini sifat jihatidan yangi bosqichga ko‘tarishga xizmat qilgani va aniq amaliy mazmun bilan boyitgani alohida ta’kidlandi.
Uchrashuvda savdo-iqtisodiy, investitsiya, innovatsiya, bank-moliya va boshqa sohalardagi hamkorlikni yanada rivojlantirish istiqbollari yuzasidan atroflicha fikr almashildi.

O‘zbekiston Prezidenti Koreya Respublikasi rahbariyati va xalqini Pxyonchxan shahrida qishki Olimpiya o‘yinlari boshlangani munosabati bilan samimiy tabrikladi, ushbu nufuzli xalqaro sport tadbirining muvaffaqiyatli o‘tishiga tilak bildirdi.
O‘z navbatida, Koreya Respublikasi bosh vaziri o‘rinbosari Shavkat Mirziyoyevga samimiy qabul uchun chuqur minnatdorlik bildirib, prezident Mun Chje Inning salomi va ezgu tilaklarini yetkazdi.
Mehmon O‘zbekiston rahbariyati Koreya Respublikasi fuqarolariga vizasiz tartib joriy etish haqida qaror qabul qilgani uchun samimiy minnatdorlik bildirdi. Bu, shubhasiz, mamlakatga sayyohlar oqimini salmoqli darajada oshirish va ishbilarmonlik aloqalarini mustahkamlashga xizmat qilishini ta’kidladi.
Uchrashuv yakunida Kim Dong Yon Janubiy Koreya mamlakatlar o‘rtasidagi strategik sheriklik munosabatlarini yanada mustahkamlash va keng miqyosli o‘zaro manfaatli hamkorlikni kengaytirishga tayyor ekanini qayd etdi.